Zásahy hliadok MsP v 21. týždni 
	V týždni od 24. mája do 30. mája 2010 preverovali hliadky mestskej polície v hlavnom meste 2634 udalostí. Medzi nimi bolo aj 237 takých, ktoré po overení hliadkami priamo na mieste sa ukázali ako neopodstatnené.
	Medzi opodstatnené prípady však možno zarátať zistené a riešené priestupky v oblasti bezpečnosti a plynulosti v cestnej premávke a takýchto porušení zistili a riešili hliadky mestskej polície 1684. V oblasti porušení pravidiel verejného poriadku zistili mestskí policajti 19 priestupkov.
	Na telefonáty v ktorých volajúci poukazovali na prejavy rušenia nočného pokoja zasahovali hliadky MsP v sledovanom týždni 36 krát. Majitelia psov štatistiku mestskej polície doplnili o 40 nových priestupkov.
	Značná časť porušení všeobecne záväzných nariadení opäť súvisela s čistotou a poriadkom – 201 zistení, ako aj s konzumáciou alkoholických nápojov na verejných priestranstvách – 155 prípadov. Znečistené kontajnerové stojiská zistili hliadky MsP v 34 prípadoch.
	Zásady ambulantného predaja a trhového poriadku nerešpektovalo 5 predávajúcich a z trávnatých plôch si miesto zaparkovania pre svojho štvorkolesového tátoša urobilo 57 vodičov. Na miestne úrady bolo nahlásených 8 starých vozidiel.
	Štatistika mestskej polície ďalej prezrádza, že v pešej zóne zistili hliadky 20 priestupkov a prípady nedodržania stanovených prevádzkových hodín riešili v 10 prípadoch.
	Do zásahov hliadok mestskej polície prispeli aj fajčiari, ktorí sa nevedia vzdať svojho zlozvyku a napriek zákazom fajčia na zastávkach mestskej hromadnej dopravy. Tých bolo v priebehu týždňa 58. O sebe dali vedieť aj žobráci a za obťažovanie okoloidúcich ich hliadky riešili počas týždňa 20 krát.
	Najviac priestupkov a to 177 zistili a riešili hliadky mestskej polície na Šamorínskej ulici. Blokovacie zariadenia si na svojich motorových vozidlách našlo 721 vodičov a 165 motoristov si po odtiahnuté vozidlá muselo zájsť do areálov príslušných odťahovacích služieb.